የኮዬ ፈጬና ቦሌ አራብሳ የጋራ መኖሪያ ቤቶች አፈፃፀማቸው ከ80 በመቶ መድረሱ ተገለጸ
በኮዬ ፈጬና ቦሌ አራብሳ በመገንባት ላይ ያሉ የጋራ መኖሪያ ቤቶች አፈፃፀማቸው በአማካይ ከ80 በመቶ መድረሱ ተገልጸዋል፡፡የከተማ ልማትና ቤቶች ሚኒስትር አቶ ጃንጥራር አባይ በአዲስ አበባ ከተማ በመገንባት ላይ ያሉ የጋራ መኖሪያ ቤቶችን ተዘዋውረው ጎብኝተዋል፡፡በከተማ አስተዳደሩ እየተገነቡ ያሉ 94ሺ የጋራ መኖሪያ ቤቶች ያሉበትን ደረጃ ተዘዋውረው የተመለከቱት የከተማ ልማትና ቤቶች ሚኒስትር አቶ ጃንጥራር አባይ የቤቶቹ ግንባታ አሁን ያለበት ደረጃ በቀጣይም ሰፊ ርብርብ እንደሚፈልገው ገልጸዋል፡፡የአዲስ አበባ ከተማ አስተዳደር ቤቶች ልማት ቢሮ አመራሮችና የግንባታ ቅርጫፍ ጽህፈት ቤት ኃላፊዎች ግንባታውን ለማፋጠን የመሰረተ ልማት አቅርቦት ዋንኛ ማነቆ እንደሆነባቸው ያነሱ ሲሆን ከመጪው ክረምት አስቀድሞ የችግሩ መቀረፍ ስራቸውን ለማቀላጠፍ አንደሚረዳቸው ጠቁመዋል፡፡ከዚህ ቀደም ተቋራጮች ግንባታውን በጨረታ የተረከቡበት ዋጋ አለመከለስ፣ የተቋራጮች ደረጃ ከተረከቡት ስራ ተመጣጣኝ አለ መሆን እና በጥሩ አፈፃፀም ላይ ለሚገኙ ቤቶች የማጠናቀቅያ ግብዓት ከውጪ ለማስገባት የውጪ ምንዛሪ እጥረት እንደገጠማቸው ኃላፊዎቹ አንስተዋል፡፡ለዚህም የከተማ አስተዳደሩና የከተማ ልማትና ቤቶች ሚኒስቴር በቅንጅታዊ አሰራር ክፍተቱን በአጭር ጊዜ ለመቅረፍ እንደሚሰራ አስታውቋል፡፡የከተማ ልማትና ቤቶች ሚኒስትር አቶ ጃንጥራር አባይ በበኩላቸው የጉብኝቱ ዋና አላማ ቤቶቹ ያሉበትን ደረጃ ለመቃኘት ታስቦ እንደተዘጋጀ አንስተው ለተጠቀሰው ችግር ቅንጅታዊ አሰራር ተግባራዊ ተደርጎ የቤት ፈላጊውን ጥያቄ ለመመለስ ጥረት ይደረጋል ብለዋል፡፡የከተማ አስተዳደሩ ባለፉት 13 አመታት በዝቅተኛና መካከለኛ የኑሮ ደረጃ ላይ ለሚገኙ የቤት ተመዝጋቢዎች በእጣ የማስተላለፍ ጥረት ሲያደርግ ቆይቷል፡፡ሆኖም በአስተዳደሩ ከሚለቀቅለት በጀትና የቤት ፈላጊ ቁጥር አንፃር ውጤቱ አጥጋቢ አልነበረም ተብሏል፡፡ለዚህም አንዱ ማሳያ በ2005 ዓ.ም በተደረገው ዳግም ምዝገባ እስከ 2015 ድረስ የቤት ተመዝጋቢዎችን አዳርሶ ለመጨረስ ቢወጥንም እየሄደ ያለበት ርቀት ግን በብዙ መደነቃቀፎች እየገጠሙት ነው ተብሏል፡፡አሁን ግንባታቸው በመጠናቀቅ ላይ ያሉ ቤቶች በቀጣይ አመት ለእድለኞች እንደሚተላለፉ ከከተማ አስተዳደሩ የተገኙ መረጃዎች ያመለክታሉ፡፡